A4-0102/99

Ψήφισμα για την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών «Η οικονομία της Ένωσης και η έλευση του ευρώ: για την προαγωγή της οικονομικής μεγέθυνσης, της απασχόλησης και της σταθερότητας» (ετήσια οικονομική έκθεση 1999) (COM(99)0007- C4-0043/99)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής COM(99)0007 - C4-0043/99,

- έχοντας υπόψη τα άρθρα 103 και 104 Γ της Συνθήκης της Ευρωπαϊκής Ένωσης,

- έχοντας υπόψη τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 περί ενίσχυσης της επιτήρησης των δημοσιονομικών γραμμών και περί επιτήρησης και συντονισμού των οικονομικών πολιτικών ((ΕΕ L 209 της 2.8.1997, σελ. 1.)),

- έχοντας υπόψη τον κανονισμό (ΕΚ) αριθ. 1467/97 του Συμβουλίου της 7ης Ιουλίου 1997 περί επιτάχυνσης και διευκρίνισης της εφαρμογής της διαδικασίας που αφορά τα υπερβολικά ελλείμματα ((ΕΕ L 209 της 2.8.1997, σελ. 6.)),

- έχοντας υπόψη το ψήφισμα του Ευρωπαϊκού Συμβουλίου περί του Συμφώνου σταθερότητας και οικονομικής μεγέθυνσης που εγκρίθηκε στο Άμστερνταμ στις 17 Ιουνίου 1997 ((ΕΕ C 236 της 2.8.1997, σελ. 1.)),

- έχοντας υπόψη το ψήφισμα του Ευρωπαϊκού Συμβουλίου περί οικονομικής μεγέθυνσης και απασχόλησης που εγκρίθηκε στο Άμστερνταμ στις 16 Ιουνίου 1997 ((ΕΕ C 236 της 2.8.1997, σελ. 3.)),

- έχοντας υπόψη τα πορίσματα της προεδρίας, όπως διατυπώθηκαν στην έκτακτη σύνοδο κορυφής του Λουξεμβούργου της 20ής και 21ης Νοεμβρίου 1997,

- έχοντας υπόψη τα πορίσματα του Συμβουλίου ECOFIN της 1ης Δεκεμβρίου 1997 σχετικά με τη φορολογική πολιτική,

- έχοντας υπόψη το ψήφισμα του Ευρωπαϊκού Συμβουλίου της 12ης και 13ης Δεκεμβρίου 1997 για το συντονισμό των οικονομικών πολιτικών κατά την τρίτη φάση της οικονομικής και νομισματικής ένωσης, καθώς και τα άρθρα 109 και 109Β της Συνθήκης ΕΚ,

- έχοντας υπόψη το ψήφισμά του στις 3 Δεκεμβρίου 1998 ((EE C 152 της 18.5.1998, σελ. 72.)) σχετικά με την παγκόσμια νομισματική και χρηματοοικονομική κρίση, και τις επιδράσεις της στην οικονομία της ΕΕ,

- έχοντας υπόψη τα συμπεράσματα του Ευρωπαϊκού Συμβουλίου για την απασχόληση, την οικονομική ανάπτυξη και τη σταθερότητα, και ιδίως σχετικά με την ανάπτυξη Ευρωπαϊκού Συμφώνου Απασχόλησης, που εγκρίθηκαν στη Βιέννη στις 12 Δεκεμβρίου 1998,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Απασχόλησης και Κοινωνικών Υποθέσεων (A4-0102/99),

Α. εκτιμώντας ότι η οικονομική έκθεση της Επιτροπής αποτελεί απαραίτητη συμβολή στη συζήτηση που πρέπει να γίνει για τις πολιτικές επιλογές των γενικών προσανατολισμών των οικονομικών πολιτικών και των πολιτικών απασχόλησης των κρατών μελών και της Κοινότητας, συζήτηση στην οποία το Ευρωπαϊκό Κοινοβούλιο, ως εκλεγμένη συνέλευση που αντιπροσωπεύει τους λαούς της Ένωσης, καλείται να επιδείξει ιδιαίτερο αίσθημα ευθύνης,

Β. εκτιμώντας ότι με την είσοδο στην τριτη φάση της οικονομικής και νομισματικής ένωσης, οι 11 χώρες της ζώνης ευρώ ξεκινούν μια νέα διεργασία ενισχυμένης ευρωπαϊκής συνεργασίας, που θα απαιτήσει μια λεπτή φάση εκμάθησης η οποία θα αποτελέσει το πρόκριμα για το οικονομικό και κοινωνικό μέλλον της Ευρωπαϊκής Ένωσης και για την καλή λειτουργία της Νομισματικής Ένωσης,

Γ. λαμβάνοντας ωστόσο, υπόψη ότι η Επιτροπή δεν έχει βελτιώσει τη χρησιμότητα της ετήσιας οικονομικής έκθεσής της συμπεριλαμβάνοντας εναλλακτικά σενάρια μεγέθυνσης της ευρωπαϊκής οικονομίας όπως είχε ζητήσει το Κοινοβούλιο στο ψήφισμά της 30ής Απριλίου 1998 σχετικά με την ετήσια οικονομική έκθεση,

Δ. εκτιμώντας ότι η νομισματική πολιτική ασκείται σε συνάρτηση με τις συνολικές συνθήκες που επικρατούν στη ζώνη ευρώ και όχι μόνο σε συνάρτηση με τις ειδικές συνθήκες ορισμένων χωρών και εκτιμώντας ότι ο κοινοτικός προϋπολογισμός δεν επαρκεί για την αντιμετώπιση της συγκυρίας, και ότι επομένως οι εθνικές οικονομικές πολιτικές και ο συντονισμός τους θα αποκτήσουν καίρια σημασία για την ευρωπαϊκή οικονομική στρατηγική,

Ε. εκτιμώντας ότι, σύμφωνα με την Επιτροπή, το 20% της παγκόσμιας οικονομίας μπορεί να θεωρηθεί ότι βρίσκεται σε περίοδο ύφεσης και ένα άλλο 10% πολύ κοντά στην ύφεση,

ΣΤ. εκτιμώντας ότι η ΟΝΕ ενισχύει μεν την προστασία της ζώνης ευρώ απέναντι στις εξωτερικές χρηματοπιστωτικές κρίσεις και αναταραχές, αλλά δεν εξαλείφει πλήρως τις επιπτώσεις τους, ιδίως σε ό,τι αφορά την Ευρωπαϊκή Ένωση στο σύνολό της[semigr ] εκτιμώντας ότι η Ευρωπαϊκή Ένωση θα συνεχίσει να υφίσταται αρνητικές επιπτώσεις στα θέματα της εξωτερικής ζήτησης, του κλονισμού των τραπεζικών οργανισμών που δραστηριοποιούνται σε χώρες με αναδυόμενη οικονομία, της απώλειας της εμπιστοσύνης των επιχειρηματιών,

Ζ. εκτιμώντας ότι οι εξωτερικές αυτές κρίσεις θα επηρεάσουν σε διαφορετικό βαθμό το κάθε κράτος μέλος της Ευρωπαϊκής Ένωσης, ανάλογα με το βαθμό εξάρτησής του από τις πιο δοκιμαζόμενες από την κρίση χώρες,

Η. εκτιμώντας ότι η ευρωπαϊκή οικονομία συνεχίζει να έχει στέρεους βασικούς οικονομικούς δείκτες: καλό βαθμό απόδοσης των επενδύσεων, πληθωρισμό και επιτόκια εκ παραδόσεως σε χαμηλά επίπεδα, εξυγείανση της δημοσιονομικής κατάστασης,

Θ. εκτιμώντας ότι, κατά γενικό κανόνα, όσες χώρες έχουν καλούς συντελεστές δημοσίων επενδύσεων έχουν και τα χαμηλότερα δημοσιονομικά ελλείμματα,

Ι. εκτιμώντας ότι παρά το σταθερό ρυθμό οικονομικής μεγέθυνσης που η Ευρωπαϊκή Ένωση είχε το 1998, το ποσοστό της ανεργίας δεν μειώθηκε αρκετά και ότι η ευρωπαϊκή οικονομία δείχνει να έχει συνηθίσει στο να λειτουργεί με ανεπαρκή συντελεστή απασχόλησης,, κάτι που δείχνει σαφώς ότι στην πολιτική την αποκλειστικά προσανατολισμένη στη μεγέθυνση πρέπει να προστεθούν νέα πολιτικά μέτρα[semigr ]

ΙΑ. ότι για τη μείωση της ανεργίας απαιτείται ανάπτυξη η οποία να δημιουργείμεγάλο αριθμό θέσεων εργασίας,

ΙΒ. εκτιμώντας ότι οποιαδήποτε ουσιαστική και βιώσιμη μείωση του επιπέδου της ανεργίας εξαρτάται από ουσιαστικές διαρθρωτικές μεταρρυθμίσεις στον τομέα του συντονισμού της οικονομικής πολιτικής και της πολιτικής απασχόλησης, που θα ποικίλλουν ανάλογα με την κατάσταση του κάθε κράτους μέλους, αυτός δε πρέπει να είναι ο κεντρικός άξονας των γενικών προσανατολισμών της ευρωπαϊκής οικονομικής πολιτικής,

ΙΓ. εκτιμώντας ότι η μείωση αυτή θα καταστεί δυνατή μόνο με ισχυρή και διατηρήσιμη μεγέθυνση, όπως προκύπτει από εκτιμήσεις της Επιτροπής σύμφωνα με τις οποίες εάν η ΕΕ είχε παρουσιάσει παρόμοιες επιδόσεις μεγέθυνσης με αυτές που πέτυχαν οι ΗΠΑ κατά την περίοδο 1991-1998 θα μπορούσαν να είχαν δημιουργηθεί 10 εκατομμύρια επιπλέον θέσεις εργασίας στην Ευρωπαϊκή Ένωση[semigr ]

ΙΔ. εκτιμώντας ότι η επιδιωκόμενη στο εξής συνέργεια μεταξύ των γενικών προσανατολισμών των οικονομικών πολιτικών και των γενικών κατευθύνσεων σε θέματα απασχόλησης μπορεί να αποτελέσει μια αποτελεσματική στρατηγική, δεδομένου ότι έτσι θα δοθεί προτεραιότητα στη δημιουργία παραγωγικών και βιώσιμων θέσεων εργασίας,

ΙΕ. εκτιμώντας επίσης ότι η καθιέρωση του ενιαίου νομίσματος, μέσω των διαφόρων επιπτώσεων που θα έχει στις χρηματοπιστωτικές αγορές, στις αγορές εμπορευμάτων και υπηρεσιών και στις αγορές εργασίας, αναμένεται ότι θα προκαλέσει επιτάχυνση των διαρθρωτικών μεταρρυθμίσεων,

ΙΣΤ. εκτιμώντας ότι οι εκθέσεις της Επιτροπής σχετικά με τις διαρθρωτικές πολιτικές, γνωστές ως Cardiff I και Cardiff II, μη ακόμη διαθέσιμες, δεν θα ληφθούν υπόψη παρά στο επόμενο ψήφισμα για τους «γενικούς προσανατολισμούς της οικονομικής πολιτικής»,

ως προς την εξέλιξη της διεθνούς χρηματοπιστωτικής και οικονομικής κατάστασης

1. ανησυχεί με την εξέλιξη της παγκόσμιας οικονομικής κατάστασης και με τις προοπτικές των συναφών χρηματοπιστωτικών κινδύνων, καθώς και με τη δυσκολία πρόβλεψης της έκτασής τους[semigr ]

2. εκτιμά ειδικότερα ότι η Ασία καθυστερεί να εξέλθει από την κρίση που αντιμετωπίζει εδώ και δυο περίπου χρόνια, εξ αιτίας της έλλειψης αποφασιστικότητας των εθνικών αρχών στο θέμα της ολοκλήρωσης των αναγκαίων διαρθρωτικών μεταρρυθμίσεων, ενώ από την άλλη η οικονομική κρίση στη Ρωσία, σύμφωνα με την Επιτροπή, αναμένεται ότι θα προκαλέσει περαιτέρω μείωση κατά 10% του ΑΕΠ, καθώς και έναν κίνδυνο υπερπληθωρισμού[semigr ]

3. ανησυχεί με τον επίμονο χαρακτήρα της χρηματοπιστωτικής κρίσης στη Βραζιλία και με τον κίνδυνο μετάδοσης σε ολόκληρη τη λατιναμερικανική ήπειρο, ίσως ακόμη και στη βορειαμερικανική οικονομία, και απορεί που αυτός ο τελευταίος κίνδυνος δεν έχει αποτελέσει αντικείμενο κάποιας εκτενέστερης ανάλυσης[semigr ]

4. επικροτεί αντιθέτως το γεγονός ότι οι χώρες της Κεντρικής και Ανατολικής Ευρώπης αναμένεται ότι θα συνεχίσουν να έχουν υψηλό ρυθμό οικονομικής μεγέθυνσης με αισθητή βελτίωση των οικονομικών τους δεικτών και με αυξανόμενο βαθμό εμπορικής ενσωμάτωσης στην Ευρωπαϊκή Ένωση[semigr ]

5. εκτιμά ότι η εξέλιξη αυτή πρέπει να παρακινήσει την Ένωση αφενός να υποστηρίξει τις προσπάθειες των εν λόγω χωρών και, αφετέρου, να συνεχίσει με αποτελεσματικότητα τις ενταξιακές διαπραγματεύσεις[semigr ]

6. υπενθυμίζει ότι η διεθνής χρηματοπιστωτική κρίση απαιτεί ιδιαίτερη επαγρύπνηση στον τομέα της επιτήρησης των αποθεματικών, ώστε να προληφθούν τα φαινόμενα μείωσης της προσφοράς πιστώσεων ("credit crunch¨) και ζητεί συνεπώς από τις αρμόδιες ευρωπαϊκές εθνικές αρχές να συνεργαστούν στενά στον τομέα της τραπεζικής εποπτείας[semigr ]

7. ανησυχεί για τις τάσεις υπερτίμησης των χρηματιστηριακών αγορών, ιδίως του Χρηματιστηρίου της Νέας Υόρκης, και για τον εγγενή κίνδυνο κάθε συνακόλουθης υπέρμετρης διόγκωσης της τιμής των στοιχείων ενεργητικού που, σε συνδυασμό με το ενδεχόμενο αντιστροφής της αρνητικής αποταμίευσης που σήμερα ασκούν οι καταναλωτές στις Ηνωμένες Πολιτείες εγείρουν το φάσμα κατάρρευσης των τιμών των μετοχών, παρασύροντας την πραγματική οικονομία σε βαθιά ύφεση παγκοσμίως[semigr ]

8. ζητεί, σε συνάρτηση με την καθιέρωση του κοινού νομίσματος, την εφαρμογή νέας τακτικής για την πολιτική συνεργασία μεταξύ των αρμοδίων παραγόντων της φορολογικής, της νομισματικής και της δασμολογικής πολιτικής σε ευρωπαϊκό επίπεδο, ώστε να ενισχυθεί η αποτελεσματικότητα της λήψης απόφασης στην ΕΕ και να διασφαλιστεί όχι μόνον η απασχόληση, αλλά και η ανάπτυξη και η σταθερότητα[semigr ] τονίζει ότι οι επιβαρύνσεις προσαρμογής που προκύπτουν από τους κινδύνους της παγκόσμιας εξέλιξης θα πρέπει να αναληφθούν από κοινού στο πλαίσιο μιας συντονισμένης μακροοικονομικής στρατηγικής[semigr ]

ως προς την οικονομική κατάσταση και τις προοπτικές της Ένωσης

9. εκτιμά ότι, έστω κι αν η ζώνη ευρώ αποτελεί πλέον μια πλήρη νομισματική οντότητα, εντούτοις η σύγκλιση των οικονομιών των χωρών μελών δεν είναι επαρκής για να δημιουργήσει ένα ομοιογενές οικονομικό συγκρότημα[semigr ] εκτιμά συνεπώς ότι οι υπερβολικά γενικευμένες αναλύσεις της κατάστασης της Ευρωπαϊκής Ένωσης μπορούν να συγκαλύπτουν αντιφατικές εθνικές οικονομικές και κοινωνικές συνθήκες[semigr ]

10. τονίζει την ανάγκη του να υποβάλλονται στα ευρωπαϊκά όργανα, εκτός από την ετήσια έκθεση της Ευρωπαϊκής Επιτροπής, και ετήσιες εκθέσεις από αναγνωρισμένα ευρωπαϊκά ινστιτούτα σχετικά με την κατάσταση της Ευρωπαϊκής Ένωσης[semigr ]

11. τονίζει ειδικότερα τη συνέχιση της ύπαρξης ιδιαίτερων σε κάθε κράτος μέλος θεσμών, δομών, αγορών και κανονιστικών ρυθμίσεων, παρά την πρόοδο που έχει σημειωθεί στο θέμα της ολοκλήρωσης της ενιαίας αγοράς[semigr ]

12. φρονεί ότι η ίδια η Ευρώπη πρέπει, μέσω κατάλληλης μικτής πολιτικής σε δημοσιονομικό και νομισματικό επίπεδο καθώς και σε επίπεδο ανάπτυξης των μισθών, να καθορίσει την οικονομία της σε πλαίσιο ανάπτυξης που να διευρύνει την απασχόληση[semigr ]

13. εκτιμά ότι, έστω κι αν οι επιπτώσεις της διεθνούς χρηματοπιστωτικής κρίσης είναι ανησυχητικές, εντούτοις δεν πρέπει να παραβλέπουμε και τους εγχώριους οικονομικούς παράγοντες, και ειδικότερα την εξέλιξη του δείκτη εμπιστοσύνης των επιχειρηματιών, που είναι σε θέση να επηρεάζει το επίπεδο των παραγωγικών επενδύσεων, ούτε τη μακροπρόθεσμη στασιμότητα των ιδιωτικών επενδύσεων η οποία παραμένει παρά την κερδοφορία των επενδύσεων που έχει φθάσει σε επίπεδα πρωτοφανή μετά τη δεκαετία του 1960 ή και ακόμη υψηλότερα[semigr ]

14. υπογραμμίζει την ανάγκη του να γίνουν αποδεκτές οι συνέπειες των αυτόματων σταθεροποιητών στην περίπτωση που παρατηρείται μεγάλη καθυστέρηση της οικονομικής εξέλιξης και να τηρηθεί αυστηρή φορολογική πολιτική για τη μείωση του διαρθρωτικού ελλείμματος του προϋπολογισμού, θεωρεί όμως ακατάλληλη μια βραχυπρόθεσμη πολυκυκλική πολιτική για τον προϋπολογισμό, δεδομένου ότι ενισχύει τις τάσεις αποδυνάμωσης της οικονομίας μέσω περαιτέρω παγιοποίησης[semigr ]

15. τονίζει ότι οι νομισματικές συγκυρίες είναι ιδιαίτερα σημαντικές για τη μακροοικονομική στρατηγική, θεωρεί όμως απαραίτητη τη συνέχιση μιας νομισματικής πολιτικής σχεδιασμένης με σκοπό την προώθηση της ανάπτυξης, λόγω των κυκλικών κινδύνων που προκύπτουν από τις διεθνείς οικονομικές τάσεις[semigr ]

16. συμμερίζεται την επιθυμία που εξέφρασαν η Επιτροπή και το Συμβούλιο ECOFIN, στη συνεδρίαση αυτού του τελευταίου της 18ης Ιανουαρίου 1999, να υπάρξει ειδικότερα για τις χώρες της ζώνης ευρώ ένα βελτιωμένο σύστημα στατιστικών πληροφοριών για την εξέλιξη της κατάστασης στον οικονομικό, το δημοσιονομικό και τον κοινωνικό τομέα, ανά τρίμηνο[semigr ]

17. επιθυμεί, με την προοπτική αυτή, μια ενίσχυση των μέσων και των δυνατοτήτων της Επιτροπής σε θέματα ανάλυσης, όπως επίσης και εκείνων του Ευρωπαϊκού Κοινοβουλίου, ώστε να συμβάλουν καλύτερα στις συζητήσεις και στις προτάσεις οικονομικού χαρακτήρα[semigr ]

18. θα προτιμούσε να διαθέτει αναλύσεις πιο ακριβείς και πιο εκτενείς, ανά χώρα, ανά τομέα, ή ανά περιφέρεια, καθώς και μεσοπρόθεσμες προοπτικές που να επιτρέπουν να καταδειχθούν τα σημεία αλληλεξάρτησης των κρατών μελών, ώστε να γινόταν καλύτερα κατανοητή η δυναμική της ευρωπαϊκής οικονομίας[semigr ]

19. επικροτεί το γεγονός ότι η γέννηση του ευρώ οδήγησε στη δημιουργία μιας ευρωπαϊκής κεφαλαιαγοράς που θα επιταχύνει την αναγκαία μεταρρύθμιση της εν λόγω αγοράς και θα βελτιώσει τις δυνατότητες χρηματοδότησης των επιχειρήσεων[semigr ] με αυτή την προοπτική, θα πρέπει να γίνουν σημαντικές μεταρρυθμίσεις, προς ώφελος της οικονομικής μεγέθυνσης και της απασχόλησης[semigr ]

20. θα προτιμούσε επίσης να διέθετε αναλύσεις για τη διεργασία σύγκλισης των υποψήφιων χωρών και για τις νομισματικές τους πολιτικές[semigr ]

21. ανησυχεί τόσο με τα σημερινά όσο και με τα προβλεπόμενα για το 1999 επίπεδα των δημοσίων ελλειμμάτων, που είναι ίσα ή και υψηλότερα του 2% του ΑΕΠ στις τρεις οικονομικώς σημαντικότερες χώρες της ζώνης ευρώ, δηλ. Γερμανία, Γαλλία και Ιταλία[semigr ] σε περίπτωση κρίσης, οι χώρες αυτές πιθανόν να μη διαθέτουν επαρκή δημοσιονομικά περιθώρια ελιγμών για να στηρίξουν την οικονομική δραστηριότητα, πράγμα που, λόγω του ειδικού οικονομικού τους βάρους στη ζώνη ευρώ, θα είχε σοβαρές συνέπειες για τους εταίρους τους[semigr ]

22. ζητεί από το Ευρωπαϊκό Συμβούλιο να καταρτίσει πολιτική που θα στηρίζεται σε συνετές μακροοικονομικές αρχές και η οποία θα συνδυάζει ένα σταθερό νόμισμα και μια πραγματική δημοσιονομική σταθεροποίηση με την ανάγκη για εξασφάλιση επαρκούς αγοραστικής δύναμης[semigr ]

ως προς τους στόχους της οικονομικής πολιτικής

23. υπενθυμίζει ότι στόχος του Συμφώνου Σταθερότητας και Οικονομικής Μεγέθυνσης είναι η επίτευξη, μεσοπρόθεσμα, της δημοσιονομικής ισορροπίας και εκτιμά συνεπώς ότι πρέπει να συνεχιστεί η μείωση των δημοσίων ελλειμμάτων, χωρίς αύξηση φόρων και βαρών και, ει δυνατόν, με μείωσή τους[semigr ] συμμερίζεται την άποψη της Επιτροπής ότι η μείωση των δαπανών δημοσίων επενδύσεων που σημειώθηκε τα τελευταία χρόνια πρέπει να αντιστραφεί[semigr ] παροτρύνει επ' αυτού την Επιτροπή να συμμορφώνεται πλήρως με την εκ της Συνθήκης υποχρέωσή της, όπως διατυπώνεται στο άρθρο 104Γ(3), όταν προβαίνει στην αξιολόγηση των εθνικών προγραμμάτων σταθερότητας και σύγκλισης[semigr ]

24. αναγνωρίζει πάντως την ανάγκη ανάπτυξης των δημοσίων επενδύσεων, με παράλληλη μέριμνα για την οικονομική απόδοση και την κοινωνική σκοπιμότητά τους[semigr ] υπενθυμίζει τη σημασία των επενδύσεων σε ανθρώπινο δυναμικό, δηλ. στους τομείς της εκπαίδευσης και της κατάρτισης, καθώς και τη σημασία των ενδοκοινοτικών υποδομών και επισημαίνει, στο πλαίσιο αυτό, τη σημασία των Διαρθρωτικών Ταμείων και των Διευρωπαϊκών Δικτύων[semigr ]

25. τονίζει τη σημασία της πραγματοποίησης μιας μελέτης που να οδηγεί στον εναρμονισμένο και συνεκτικό ορισμό της έννοιας των δημοσίων επενδύσεων για ολόκληρη την Ευρωπαϊκή Ένωση[semigr ]

26. τονίζει ότι η αύξηση των δημοσίων επενδύσεων μπορεί να απαιτήσει μια αναδιοργάνωση των δημοσίων δαπανών, ώστε να μπορέσει παράλληλα να μειωθεί το δημόσιο έλλειμμα[semigr ]

27. ζητεί από την Επιτροπή να συμπεριλάβει στις εκθέσεις της για τη δημοσιονομική κατάσταση τόσο συγκρίσεις των επιπέδων των δημοσίων ελλειμμάτων και των δημοσίων επενδυτικών δαπανών, όπως θα έκανε για οποιαδήποτε έκθεση που θα εκπονούσε στο πλαίσιο του άρθρου 130 Γ 3 της Συνθήκης της Ευρωπαϊκής Ένωσης, όσο και μια ανάλυση όλων των άλλων παραγόντων που θα κριθούν αναγκαίοι, συμπεριλαμβανομένης και της ανάλυσης της όλης δυναμικής, αλλά και της αιτιώδους σχέσης μεταξύ της αύξησης των ελλειμμάτων και της μείωσης των δημοσίων επενδύσεων[semigr ]

28. θεωρεί ότι το επίπεδο των ιδιωτικών επενδύσεων είναι ανεπαρκές και ζητεί επιμόνως από τον ιδιωτικό τομέα, μπροστά σε τόσο ευνοϊκές συνθήκες όπως οι υψηλοί ρυθμοί επιστροφής, τα μεγάλα κέρδη, ο χαμηλός πληθωρισμός και τα χαμηλά επιτόκια, να προβούν σε παραγωγικές επενδύσεις και εκτέλεση έργων σε εταιρική σχέση του ιδιωτικού με τον δημόσιο τομέα και έτσι να αυξήσουν την απασχόληση στην Ευρώπη[semigr ]

29. καλεί τα κράτη μέλη να εργασθούν για την υλοποίηση ενός ουσιαστικού Ευρωπαϊκού Συμφώνου για την Απασχόληση, που να συμπεριλαμβάνει δοκιμές συγκριτικής απόδοσης των πολιτικών απασχόλησης[semigr ]

30. ζητεί καλύτερο και συστηματικότερο συντονισμό της φορολόγησης των εταιρειών, του κεφαλαίου και της ενέργειας, ώστε να ανακουφιστεί φορολογικά ο παράγοντας «εργασία»[semigr ]

31. θα προτιμούσε να απεικόνιζε η έκθεση καλύτερα την αυξανόμενη αλληλεξάρτηση των οικονομικών πολιτικών λόγω της καθιέρωσης του ευρώ και να το συνυπολόγιζε καλύτερα στις αναλύσεις της[semigr ]

32. επικροτεί το γεγονός ότι η Επιτροπή, στην ανάλυσή της, συνδέει τη μεταρρύθμιση της αγοράς εργασίας με τη μεταρρύθμιση της αγοράς εμπορευμάτων και υπηρεσιών και με τη μεταρρύθμιση των κεφαλαιαγορών[semigr ]

33. αναγνωρίζει ότι η ανταγωνιστική λειτουργία των αγορών προϊόντων και υπηρεσιών θα μπορέσει να βελτιωθεί προς την κατεύθυνση μιας μεγαλύτερης ευελιξίας τιμών μέσω του εκσυγχρονισμού των κανονιστικών διατάξεων, μέσω της προαγωγής του πνεύματος επιχειρηματικής πρωτοβουλίας και μέσω της εφαρμογής των κατάλληλων πολιτικών του ανταγωνισμού[semigr ]

34. καλεί την Επιτροπή να δώσει μεγαλύτερη προσοχή στην ανάγκη για καλύτερη προσαρμοστικότητα των επιχειρήσεων στις τεχνολογικές και διαρθρωτικές αλλαγές[semigr ] στο θέμα αυτό, πρέπει να τηρούνται κάποιοι ελάχιστοι κανόνες ενημέρωσης και διαβούλευσης σε ευρωπαϊκό και εθνικό επίπεδο[semigr ]

35. πιστεύει ότι η μείωση της κατανάλωσης μη ανανεώσιμων πόρων, η ανάπτυξη νέων υπηρεσιών και το Τρίτο Σύστημα, προσφέρουν σημαντικές προοπτικές για πρόσθετες θέσεις εργασίας, στο πλαίσιο της κοινωνίας των πληροφοριών και της ανάπτυξης νέων τεχνολογιών[semigr ]

36. θεωρεί ότι η προώθηση της δημιουργίας νέων επιχειρήσεων καθώς και η προσφορά κεφαλαίων επιχειρηματικού κινδύνου και νέων μορφών χρηματοδότησης ιδιαίτερα για μικρομεσαίες επιχειρήσεις αποτελούν την κατάλληλη μέθοδο για την ουσιαστική αύξηση της απασχόλησης[semigr ]

37. θεωρεί λυπηρή τη συμπεριφορά των τραπεζικών και χρηματοπιστωτικών οργανισμών στην Ευρώπη στο θέμα των τραπεζικών δαπανών εντός της ζώνης ευρώ μετά την 1η Ιανουαρίου 1999, συμπεριφορά που περιορίζει τα κέρδη από την καθιέρωση του ενιαίου νομίσματος και υποσκάπτει την εμπιστοσύνη των πολιτών προς το ευρώ[semigr ] ζητεί επομένως από την Επιτροπή να λάβει κάθε αναγκαίο, ακόμη και νομοθετικής φύσεως, μέτρο για να διορθωθεί αυτή κατάσταση[semigr ]

38. καλεί τους κοινωνικούς εταίρους να κάνουν διαπραγματεύσεις μισθών βάσει των προβλέψιμων κερδών παραγωγικότητας, ώστε να υπάρξουν οι καλύτερες δυνατές προϋποθέσεις για τη δημιουργία θέσεων εργασίας[semigr ]

39. ζητεί να καταρτισθεί πιο ενεργός πολιτική για την αγορά εργασίας που θα προσφέρει στους αναζητούντες εργασία τη δυνατότητα για επανεκπαίδευση και βελτίωση των προσόντων τους[semigr ]

40. επαναλαμβάνει την έκκλησή του υπέρ της εφαρμογής της έννοιας της εφ' όρου ζωής μάθησης προκειμένου να ικανοποιούνται οι μελλοντικές απαιτήσεις της αγοράς εργασίας και να αυξάνονται οι δυνατότητες απασχόλησης των μεγαλύτερων σε ηλικία εργαζομένων[semigr ]

41. ζητεί από τα κράτη μέλη και την Ευρωπαϊκή Ένωση να συντονίσουν τα δέοντα μέτρα για τη διευκόλυνση της επανένταξης των πληθυσμιακών στρωμάτων που είναι εκτεθειμένα στον κοινωνικό αποκλεισμό[semigr ]

42. ζητεί συνεχή και εμπεριστατωμένο έλεγχο του κόστους κατά μονάδα εργασίας στο πλαίσιο της ετήσιας οικονομικής έκθεσης, καθώς και κοινοποιήσεις ανά τρίμηνο, ώστε να αντιμετωπιστούν οι εκάστοτε λανθασμένες εξελίξεις οι οποίες εμποδίζουν την εφαρμογή κατάλληλου και ισορροπημένου μίγματος πολιτικών[semigr ]

43. εφιστά για άλλη μια φορά την προσοχή στην ανάγκη μείωσης του κόστους εργασίας των λιγότερο ειδικευμένων εργατών μέσω μιας μείωσης των εισφορών των αντίστοιχων μισθών, χωρίς να τεθεί σε κίνδυνο η χρηματοδότηση των συστημάτων κοινωνικής ασφάλισης, και/ή μέσω της εφαρμογής σε ολόκληρη την Ευρωπαϊκή Ένωσητου μειωμένου ποσοστού ΦΠΑ για τις υπηρεσίες που χρησιμοποιούν υψηλό ποσοστό εργατικού δυναμικού, με σκοπό την προώθηση της οικονομικής μεγέθυνσης και της απασχόλησης, με παράλληλη διασφάλιση της κατάλληλης πολιτικής στον τομέα της κατάρτισης, για τη βελτίωση των προσόντων και της παραγωγικότητας των συγκεκριμένων εργατών[semigr ]

44. αναμένει επομένως από τα κράτη μέλη, την Ευρωπαϊκή Ένωση και τον ιδιωτικό τομέα να πραγματοποιήσουν επενδύσεις στους τομείς της κατάρτισης, της επαγγελματικής επιμόρφωσης και της συνεχούς εκπαίδευσης καθώς και της έρευνας και της ανάπτυξης για να αυξηθεί η ανταγωνιστικότητα απέναντι στην παγκόσμια αγορά[semigr ]

45. στηρίζει τη δέσμευση των κρατών μελών υπέρ ενός καλύτερου φορολογικού συντονισμού με σκοπό τη μείωση των οικονομικών στρεβλώσεων και τη βελτίωση της λειτουργίας της ενιαίας αγοράς[semigr ]

46. θεωρεί ότι η νομισματική πολιτική είναι μεν προσαρμοσμένη στην τρέχουσα ευρωπαϊκή και διεθνή οικονομική κατάσταση, θα πρέπει όμως να μπορεί να αναπροσαρμοστεί, εάν χρειαστεί, σε περίπτωση σημαντικής επιδείνωσης της οικονομικής κατάστασης στη ζώνη ευρώ ή σε περίπτωση εμφάνισης κινδύνου ύφεσης στην εν λόγω ζώνη[semigr ]

47. φρονεί επίσης ότι η νομισματική πολιτική -στο πλαίσιο της ορθής «policy mix»-θα ευνοήσει περισσότερο την ανάπτυξη και την απασχόληση στο μέτρο που οι μισθολογικές και δημοσιονομικές εξελίξεις θα είναι πρόσφορες, διασφαλίζοντας πάντως τη σταθερότητα των τιμών[semigr ]

48. τονίζει την ανάγκη του να αναλυθούν οι μηχανισμοί διάδοσης της νομισματικής πολιτικής στις διάφορες χώρες της ζώνης ευρώ και να λαμβάνονται υπόψη κατά την εφαρμογή των οικονομικών πολιτικών[semigr ]

49. υπενθυμίζει ότι πρέπει να πραγματοποιηθεί μια διπλή ανάλυση, προκειμένου να εφαρμοσθούν κατά τον καλύτερο δυνατό τρόπο και για τη ζώνη ευρώ και για ολόκληρη την Ευρωπαϊκή Ένωση οι Γενικοί Προσανατολισμοί των Οικονομικών Πολιτικών[semigr ] πρέπει λοιπόν να ξεκινήσει ένας προβληματισμός σε θεσμικό επίπεδο, είτε επίσημος είτε ανεπίσημος, για το πώς θα καλυφθεί αυτή η ανάγκη[semigr ] θεωρεί σε κάθε περίπτωση ότι είναι σκόπιμη η συγχώνευση της διαδικασίας των Γενικών Προσανατολισμών των Οικονομικών Πολιτικών με αυτές των κατευθύνσεων για την απασχόληση[semigr ]

50. επαναλαμβάνει την πρόταση που είχε διατυπώσει στο ψήφισμά του της 30ής Απριλίου 1998, να συμπεριληφθεί δηλαδή μια ανάλυση «σεναρίων», ενδεχομένως στηριγμένη σε οικονομετρικούς μηχανισμούς, ώστε να προσδιοριστούν καλύτερα οι κίνδυνοι και τα καταλληλότερα μέτρα σε περίπτωση διάψευσης των προβλέψεων από τη συγκυρία[semigr ]

51. εκτιμά ότι οι αβεβαιότητες της διεθνούς οικονομικής κατάστασης θα πρέπει να παρακινήσουν την Επιτροπή να εξετάσει τόσο σε επίπεδο διαδικασίας όσο και σε επίπεδο ουσίας τη δυνατότητα δημιουργίας ενός μηχανισμού αντιμετώπισης κρίσεων, ικανού να προσφέρει γρήγορες και συντονισμένες απαντήσεις, ιδίως εντός της ζώνης ευρώ, σε οποιαδήποτε απότομη επιβράδυνση των ρυθμών οικονομικής μεγέθυνσης και έναντι των κινδύνων οποιασδήποτε οικονομικής κρίσης[semigr ]

52. αναμένει ότι η Επιτροπή θα θεμελιώσει τη σύστασή της για τους Γενικούς Προσανατολισμούς των Οικονομικών Πολιτικών σε μια κριτική και αυστηρή ανάλυση των προγραμμάτων σταθερότητας και σύγκλισης, και ότι θα την πλαισιώσει με συστάσεις για την κάθε χώρα χωριστά, υπενθυμίζει δε επ' αυτού στην Επιτροπή τις ευθύνες της βάσει του άρθρου 103.3 της Συνθήκης της Ευρωπαϊκής Ένωσης[semigr ]

53. εκφράζει τη δυσαρέσκειά του για την καθυστέρηση της επίσημης έγκρισης των κατευθυντηρίων γραμμών σχετικά με την απασχόληση για το 1999 και καλεί την Επιτροπή να ενημερώσει το Ευρωπαϊκό Κοινοβούλιο για τις τροποποιήσεις που επέφερε το Συμβούλιο στο σχέδιό του για το Κοινό Συμβούλιο της 1ης Δεκεμβρίου 1998[semigr ]

54. καλεί την Επιτροπή να μεριμνήσει προκειμένου οι γενικοί προσανατολισμοί της οικονομικής πολιτικής να εγγραφούν σε πλαίσιο συντονισμένο προς εκείνο της στρατηγικής για την απασχόληση[semigr ]

55. καλεί το Συμβούλιο και την Επιτροπή να άρουν το δημοκρατικό έλλειμμα της οικονομικής πολιτικής και της πολιτικής απασχόλησης μέσω μιας διοργανικής συμφωνίας η οποία θα περιλαμβάνει πλήρως το Ευρωπαϊκό Κοινοβούλιο στην τελική διατύπωση σχετικά με τα θεμελιώδη χαρακτηριστικά της οικονομικής πολιτικής και τις κατευθυντήριες γραμμές για τον καθορισμό της[semigr ]

56. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στα κοινοβούλια των κρατών μελών.